രാമപുരത്ത് മോഷണം തുടര്ക്കഥയാകുന്നു വലിയ ഏമാന്മാര് ഇല്ല, തസ്ക്കരന്മാര് വിലസുന്നു, പാലാ : രാമപുരം പൊലീസ് സ്റ്റേഷനില് പ്രിന്സിപ്പല് എസ്.ഐയും, സി.ഐയുമില്ലാതായതോടെ കിട്ടിയ അവസരം മുതലെടുത്ത് കള്ളന്മാര് വിലസുന്നു. കുറിഞ്ഞി , മാനത്തൂര്, പിഴക് ഭാഗങ്ങളിലെ തുടര്മോഷണങ്ങള്ക്ക് പിന്നിലുള്ളവര് ഇപ്പോഴും കാണാമറയത്താണ്. പ്രിന്സിപ്പല് എസ്.ഐ നീണ്ട അവധിയിലാണ്. സി.ഐയെ കോട്ടയം ക്രൈംബ്രാഞ്ചിലേക്ക് സ്ഥലം മാറ്റി. പ്രധാന ഓഫീസര്മാര് ഇല്ലാതെ ആയിട്ട് ഒരു മാസം പിന്നിട്ടു. സെപ്തംബര് 9 നും, 12 നുമാണ് കുറിഞ്ഞി, മാനത്തൂര്, പിഴക് ഭാഗങ്ങളിലെ രണ്ടു കിലോമീറ്ററിനിടെ പത്തു കടകളില് മോഷ്ടാക്കള് കടന്നത്. ഒരു കടയില് നിന്ന് കള്ളന്റെ സി.സി.ടി.വി ദൃശ്യം കിട്ടിയെങ്കിലും പ്രതിയെ കണ്ടെത്താനായില്ല. തുടര്ച്ചയായി മോഷണവും മോഷണശ്രമങ്ങളും നടന്നതോടെ പാലാ ഡിവൈ.എസ്.പി രാത്രികാല പട്രോളിംഗ് ശക്തമാക്കാന് നിര്ദ്ദേശം നല്കിയിരുന്നു. ഏമാന്റെ ഉത്തരവായതിനാല് രണ്ടുദിവസം മാത്രം ഇതു പാലിച്ചു. പിന്നെയും പഴയപടി. മോഷണങ്ങള് ഇങ്ങനെ മാനത്തൂര് സ്കൂള് ജംഗ്ഷനിലുള്ള നാല് കടകളില് മോഷണം മാനത്തൂര് കിച്ചന് ഹോട്ടലില് നിന്ന് പണം മോഷ്ടിച്ചു ചീങ്കല്ലേല് സ്റ്റോഴ്സിന്റ താഴുകള് അറുത്ത് മാറി മംഗലത്ത് ചിക്കന് സെന്ററില് കയറി മേശ കുത്തിപ്പൊളിച്ചു മംഗലത്തില് പലചരക്ക് കടയുടെ ഷട്ടര് പൊളിക്കാന് ശ്രമം പിഴക് വാഴക്കാല ചിക്കന് സെന്ററില് നിന്ന് പണം മോഷ്ടിച്ചു പിഴക് മുണ്ടയ്ക്കല് ഷാജിയുടെ കടയിലും മോഷണ ശ്രമം നടത്തി എത്രയും വേഗം പിടികൂടണം പൊലീസ് അന്വേഷണം ഊര്ജ്ജിതമാക്കി മോഷ്ടാക്കളെ എത്രയും വേഗം പിടികൂടണമെന്ന് കടനാട് പഞ്ചായത്ത് പ്രസിഡന്റ് ഉഷാ രാജുവും, മുന് പഞ്ചായത്ത് മെമ്ബര് ഷിലു കൊടൂരും ആവശ്യപ്പെട്ടു. ഇക്കാര്യം ആവശ്യപ്പെട്ട് ഡി.ജി.പി, കോട്ടയം എസ്.പി എന്നിവര്ക്ക് പരാതി അയക്കുമെന്നും ഇരുവരും പറഞ്ഞു.